
Rhagarweiniad
Mae'r South West Grid for Learning Trust (SWGfL) yn elusen sydd wedi bod ar flaen y gad o ran cefnogi ysgolion gyda diogelwch ar-lein ers 20 mlynedd ac mae'n cael ei chydnabod fel arweinydd byd-eang mewn arloesedd diogelwch ar-lein 
Wrth i ddeallusrwydd artiffisial cynhyrchiol (AI cynhyrchiol) barhau i ddatblygu a dylanwadu ar y byd rydym yn byw ynddo, mae ei rôl mewn addysg hefyd yn esblygu.  Ar hyn o bryd mae 3 dimensiwn allweddol i ddefnyddio AI cynhyrchiol mewn ysgolion: cefnogaeth i ddysgwyr, cefnogaeth i athrawon a gweithrediadau ysgolion; mae sicrhau bod yr holl ddefnydd yn ddiogel, yn foesegol ac yn gyfrifol yn hanfodol.
Mae tystiolaeth yn dod i'r amlwg am fanteision AI cynhyrchiol i wella dysgu personol a symleiddio tasgau gweinyddol, tra hefyd yn codi pryderon ynghylch preifatrwydd data, defnydd moesegol, a pharodrwydd athrawon i integreiddio offer AI cynhyrchiol yn effeithiol i ystafelloedd dosbarth. 
Mae'r ddeialog barhaus hon yn adlewyrchu'r gydnabyddiaeth o botensial trawsnewidiol AI cynhyrchiol mewn addysg, wedi'i gydbwyso â'r angen i'w weithredu'n ofalus i amddiffyn lles dysgwyr a hyrwyddo canlyniadau teg. Mae'r ystyriaethau hyn yn llunio llwybr ar gyfer ymgorffori AI cynhyrchiol mewn ysgolion, gan ganolbwyntio ar hyfforddi athrawon, canllawiau moesegol, a meithrin cymhwysedd digidol ymhlith dysgwyr.
Sut i Ddefnyddio'r Templed hwn
Mae'r ddogfen hon wedi'i chreu fel templed i arweinwyr ysgolion i'w cynorthwyo i greu eu Polisi AI cynhyrchiol eu hunain.
O fewn y templed hwn, dangosir adrannau sy'n cynnwys gwybodaeth neu ganllawiau mewn GLAS. Rhagwelir y byddai ysgolion yn tynnu'r adrannau hyn o'u dogfen bolisi wedi'i chwblhau, er mai penderfyniad y grŵp sy'n cynhyrchu'r polisi fydd hwn.
Lle mae adrannau yn y templed wedi'u hysgrifennu mewn ITALIG, rhagwelir y byddai ysgolion yn dymuno ystyried a ddylent gynnwys yr adran neu'r datganiad hwnnw yn eu polisi gorffenedig.
Lle mae adrannau wedi'u hamlygu mewn PRINT BRAS, awgrymir y dylai'r rhain fod yn rhan hanfodol o bolisi ysgol.

Cefndir Deddfwriaethol a Dogfennau Allweddol
Mae Deddf Diogelwch Ar-lein y DU 2023 wedi'i chynllunio i wneud y rhyngrwyd yn fwy diogel, yn enwedig i blant a defnyddwyr agored i niwed, trwy reoleiddio cynnwys ar-lein a dwyn cwmnïau technoleg i gyfrif am ddeunydd niweidiol. Nid yw wedi'i ddeall yn llawn eto ble y gallai fod bylchau mewn rheoleiddio i ddiogelu plant a phobl ifanc rhag niwed posibl a achosir gan AI. Ofcom yw'r rheoleiddiwr diogelwch ar-lein yn y DU ac mae'n gyfrifol am gyhoeddi codau ymarfer a chanllawiau ar sut y gall cwmnïau gydymffurfio â'u dyletswyddau. 
Ar hyn o bryd nid oes deddfwriaeth benodol ynghylch defnyddio AI cynhyrchiol mewn ysgolion, ond mae canllawiau wedi'u datblygu ac yn cael eu diweddaru'n rheolaidd wrth i'r dechnoleg esblygu. Efallai y bydd ysgolion am edrych ar yr adnoddau canlynol:
· Deallusrwydd artiffisial cynhyrchiol mewn addysg – cyfleoedd ac ystyriaethau ar gyfer ysgolion a lleoliadau
· AI cynhyrchiol: Cadw dysgwyr yn ddiogel ar-lein
· Sylfeini AI: modiwl hyfforddi ar-lein
· Hwb - Beth yw deallusrwydd artiffisial: fideo a gynhyrchwyd gan Gydweithrediad Cymru ar gyfer dylunio dysgu 
· AI Opportunities Action Plan (Llywodraeth y DU)
· Adroddiad Ein Gwlad Ar-lein 2024 Ofcom
· Deddf Deallusrwydd Artiffisial yr UE 2024 - Crynodeb defnyddiol o ystyriaethau lefel uchel 4 pwynt
· Fframwaith Cymhwysedd Deallusrwydd Artiffisial UNESCO i Fyfyrwyr (Canllawiau)
· Fframwaith Cymhwysedd Deallusrwydd Artiffisial UNESCO i Staff (Canllawiau)
Cyd-destun 
Mae AI cynhyrchiol yn cynrychioli naid drawsnewidiol mewn technoleg, gan alluogi peiriannau i greu testun, delweddau, sain a fideo gyda chywirdeb a chreadigrwydd rhyfeddol. Yn deillio o ddatblygiadau mewn dysgu peirianyddol, yn enwedig dysgu dwfn, mae modelau cynhyrchiol fel GPT ('Generative Pre-trained Transformer') a DALL·E yn defnyddio setiau data enfawr i ddeall a chynhyrchu cynnwys sy'n dynwared mynegiant dynol. Gan ganolbwyntio ar destun i ddechrau, mae'r modelau hyn wedi esblygu i fod yn aml-foddol, gan integreiddio a phrosesu gwahanol fathau o fewnbwn, fel testun a delweddau, i gynhyrchu allbynnau cydlynol. 
Ers lansio systemau cynnar fel GPT-2 OpenAI yn 2019, mae'r maes wedi datblygu'n gyflym, gan ddatgloi cyfleoedd mewn addysg wrth godi ystyriaethau hanfodol ynghylch moeseg, preifatrwydd data a mynediad teg.
Yn ôl Adroddiad Ein Gwlad Ar-lein Ofcom 2025 ac Adroddiad Plant a Rhieni: adroddiad agweddau a defnydd o gyfryngau Ofcom 2025 mae mabwysiadu AI cynhyrchiol yn sylweddol uwch ymhlith plant a phobl ifanc nag oedolion, gyda 79% o bobl ifanc ar-lein (13–17) a 40% o blant iau (7–12) yn defnyddio'r offer hyn. Snapchat My AI yw'r platfform mwyaf poblogaidd, a ddefnyddir gan 51% o bobl ifanc ar-lein 7–17 oed, tra mai ChatGPT yw'r prif offeryn ar gyfer oedolion. Mae plant yn defnyddio AI cynhyrchiol yn bennaf ar gyfer tasgau creadigol, sgwrsio, a dod o hyd i wybodaeth, gydag 11% o blant 8–17 oed yn defnyddio AI fel partner sgwrsio neu "ffrind". Fodd bynnag, mae bwlch amlwg rhwng hyder a chymhwysedd: mae 40% o blant 13–17 oed yn ymddiried mewn newyddion a gynhyrchir gan AI cymaint â mewn cynnwys a ysgrifennwyd gan bobl, a methodd 25% o'r rhai a honnodd eu bod yn adnabod cynnwys a gynhyrchwyd gan AI â'i adnabod pan gafodd ei brofi.
Rhaid i ysgolion nawr lywio'r dirwedd hon yn feddylgar, gan lunio polisïau sy'n harneisio manteision AI cynhyrchiol ar gyfer creadigrwydd a dysgu wrth flaenoriaethu diogelwch, sicrwydd a llesiant dysgwyr.
Polisi ar ddefnyddio AI Cynhyrchiol mewn Ysgolion
Datganiad o fwriad 
Mae technoleg Deallusrwydd Artiffisial (AI) eisoes yn cael ei defnyddio'n helaeth mewn amgylcheddau masnachol ac mae'n cael ei defnyddio fwyfwy mewn addysg. Rydym yn cydnabod bod integreiddio offer AI cynhyrchiol i addysg yn cynnig llawer o gyfleoedd, gan gynnwys y potensial i wella profiadau addysgol a chefnogi staff gyda rhai tasgau gweinyddol. Fodd bynnag, rhaid i'w defnydd flaenoriaethu diogelwch, cyfrifoldeb, moeseg, ymddiriedaeth a chynhwysiant.  
Rydym hefyd yn sylweddoli bod risgiau ynghlwm wrth ddefnyddio systemau AI cynhyrchiol, ond y gellir lliniaru'r rhain trwy ein polisïau a'n gweithdrefnau presennol, gan eu diwygio yn ôl yr angen i fynd i'r afael â risgiau. 
Byddwn yn addysgu staff a dysgwyr am ddefnydd diogel a moesegol o  AI cynhyrchiol, gan eu paratoi ar gyfer dyfodol lle mae technolegau AI yn debygol o chwarae rhan gynyddol.
Bydd diogelu staff a dysgwyr, fel bob amser, yn flaenllaw yn ein polisi a'n hymarfer. 

Dylid darllen y polisi hwn ar y cyd â pholisïau eraill yr ysgol:
· Polisi Diogelu Data
· Polisïau disgyblu staff a chodau ymddygiad 
· Polisi ymddygiad
· Polisi gwrth-fwlio
· Polisi diogelwch ar-lein
· Cytundebau Defnydd Derbyniol
· Polisïau'r Cwricwlwm
· Ychwanegwch unrhyw bolisïau eraill a allai fod yn berthnasol
Datganiadau Polisi
· Mae'r ysgol yn cydnabod y manteision posibl o ddefnyddio AI cynhyrchiol mewn cyd-destun addysgol - gan gynnwys gwella dysgu ac addysgu, gwella prosesau gweinyddol, rheoli llwyth gwaith a pharatoi staff a dysgwyr ar gyfer dyfodol lle bydd technoleg AI yn rhan annatod ohono. Anogir staff i ddefnyddio offer sy'n seiliedig ar AI cynhyrchiol i gefnogi eu gwaith lle bo'n briodol, o fewn y fframweithiau a ddarperir isod ac mae'n ofynnol iddynt fod yn broffesiynol gyfrifol ac atebol am y maes hwn o'u gwaith.
· Byddwn yn cydymffurfio â'r holl ddeddfwriaeth a chanllawiau perthnasol, gan gyfeirio at y canllawiau a gynhwysir yn Cadw Dysgwyr yn Ddiogel
· Byddwn yn darparu hyfforddiant perthnasol i staff a llywodraethwyr o ran manteision, defnydd a risgiau posibl AI cynhyrchiol. Byddwn yn cefnogi staff i nodi anghenion hyfforddi a datblygu er mwyn galluogi cyfleoedd perthnasol.
· Byddwn yn ceisio gwreiddio dysgu am AI cynhyrchiol fel y bo'n briodol yn ein cynnig cwricwlwm, gan gynnwys cefnogi dysgwyr i ddeall sut mae AI cynhyrchiol yn gweithio, ei fanteision posibl, ei risgiau, a'i effeithiau moesegol a chymdeithasol. Mae'r ysgol yn cydnabod pwysigrwydd rhoi'r wybodaeth, y sgiliau a'r strategaethau i ddysgwyr ymgysylltu'n gyfrifol ag offer AI cynhyrchiol.
· Fel y nodir yn y cytundeb defnydd derbyniol staff, bydd staff yn cael eu cefnogi i ymgysylltu ag offer AI cynhyrchiol yn gyfrifol, gan sicrhau bod data personol a sensitif yn cael eu diogelu. Dim ond data dienw y bydd staff yn ei fewnbynnu er mwyn osgoi datgelu gwybodaeth bersonol adnabyddadwy neu sensitif. 
· Bydd staff bob amser yn sicrhau bod offer AI cynhyrchiol a ddefnyddir yn cydymffurfio â GDPR a rheoliadau diogelu data eraill. Rhaid iddyn nhw wirio bod offer yn bodloni safonau diogelwch data cyn eu defnyddio ar gyfer gwaith sy'n gysylltiedig â'r ysgol.
· Bydd gofyn i bob aelod o staff ystyried yn ofalus y defnydd o unrhyw offeryn AI cynhyrchiol a chynnwys uwch arweinyddiaeth mewn gwneud penderfyniadau ynghylch ei ddefnydd. 
· Dylai staff bob amser ddefnyddio cyfrifon a ddarperir gan yr ysgol at ddibenion gwaith. Mae'r cyfrifon hyn wedi'u ffurfweddu i gydymffurfio â gofynion diogelwch a goruchwylio sefydliadol, gan leihau'r risg o doriadau data. 
· Byddwn yn diogelu gwybodaeth sensitif. Ni ddylai staff fewnbynnu gwybodaeth sensitif, fel dogfennau mewnol neu gynlluniau strategol, i offer trydydd parti AI cynhyrchiol oni bai eu bod wedi'u gwirio'n benodol at y diben hwnnw. Rhaid iddyn nhw bob amser gydnabod a diogelu data sensitif. 
· Bydd yr ysgol yn sicrhau, pan gaiff AI cynhyrchiol ei ddefnyddio, na fydd yn torri hawlfraint na chonfensiynau eiddo deallusol – cymerir gofal i osgoi defnyddio eiddo deallusol, gan gynnwys eiddo deallusol y dysgwyr, i hyfforddi modelau AI cynhyrchiol heb gydsyniad priodol. 
· Rhaid i staff roi gwybod ar unwaith i'r timau mewnol perthnasol am unrhyw ddigwyddiadau sy'n ymwneud â chamddefnyddio AI cynhyrchiol, toriadau data neu allbynnau amhriodol. Mae adrodd cyflym yn helpu i liniaru risgiau ac yn hwyluso ymateb prydlon. 
· Bydd yr ysgol yn cadw cofnod o'r holl offer sy'n cael eu defnyddio, eu pwrpas a'r risgiau posibl. (Mae matricsau asesu risg wedi'u hatodi fel atodiad)
· Rydym yn ymwybodol o'r risg bosibl o wahaniaethu a rhagfarn yn allbynnau offer AI ac mae gennym ymyriadau a phrotocolau ar waith i ddelio ag unrhyw broblemau a allai godi. Wrth gaffael a gweithredu systemau AI cynhyrchiol, byddwn yn dilyn gofal a diwydrwydd dyladwy i flaenoriaethu tegwch a diogelwch.
· Bydd yr ysgol yn cefnogi rhieni a gofalwyr yn eu dealltwriaeth o ddefnyddio AI cynhyrchiol yn yr ysgol (gallai hyn fod drwy “ganllaw AI yn ein hysgol”)
· Lle mae staff yn defnyddio offer AI cynhyrchiol i gefnogi eu harferion dysgu ac addysgu, fel wrth asesu gwaith dysgwyr, bydd hyn yn bwrpasol, yn ystyriol, gyda ffocws clir ar sicrhau effaith a dealltwriaeth a lliniaru risg. 
· Bydd staff yn sicrhau bod dogfennau, negeseuon e-bost, cyflwyniadau, ac allbynnau eraill sy'n cael eu dylanwadu gan AI yn cynnwys labeli neu nodiadau clir sy'n nodi cymorth AI. 
· Bydd staff yn sicrhau bod yr holl gynnwys a gynhyrchir gan AI yn cael ei wirio am ffeithiau a'i adolygu am gywirdeb cyn ei rannu neu ei gyhoeddi. 
·  Bydd defnydd amhriodol o offer AI cynhyrchiol, gan gynnwys torri safonau diogelu data, camddefnyddio gwybodaeth sensitif, neu fethu â chadw at y cytundeb hwn, yn destun camau disgyblu fel y'u diffinnir ym Mholisi Disgyblu Staff. 
Cyfrifoldebau 
Pennaeth ac Uwch Arweinwyr 
Yn gyfrifol am gynllunio'n strategol sut y bydd AI cynhyrchiol yn cael ei defnyddio yn yr ysgol, sefydlu polisïau a gweithdrefnau AI a sicrhau bod yr holl staff yn derbyn hyfforddiant perthnasol a bod ganddynt ddealltwriaeth glir o'r rhain. 
Person Diogelu Dynodedig (DSP) / Arweinydd Diogelwch Ar-lein
Mae gan ein Person Diogelu Dynodedig / Arweinydd Diogelwch Ar-lein gyfrifoldeb am ddiogelwch ar-lein yn yr ysgol. Disgwylir iddo feddu ar wybodaeth am AI cynhyrchiol a'i oblygiadau diogelu a gwybodaeth ymarferol fanwl am ganllawiau allweddol. Rydym yn sicrhau ei fod yn derbyn hyfforddiant arbenigol priodol, sy'n gymesur â'i rôl a bod hyfforddiant parhaus yn cael ei ddarparu i holl staff yr ysgol. 
Swyddog Diogelu Data
Bydd y Swyddog Diogelu Data yn gyfrifol am ddarparu cyngor ac arweiniad ynghylch rhwymedigaethau diogelu data mewn perthynas â defnyddio AI cynhyrchiol, gan gynnwys Asesiadau Effaith Diogelu Data (DPIAs) cysylltiedig.
Staff Technegol
Bydd staff technegol / Arweinwyr TG yn gyfrifol am gymorth a chanllawiau technegol, gyda sylw penodol i seiberddiogelwch ac effeithiolrwydd systemau hidlo a monitro. (Rhaid i ysgolion sydd â chontractau allanol ar gyfer cymorth technegol sicrhau bod eu Partner Cymorth Technoleg Addysg yn ymwybodol o ofynion yr ysgol ynghylch AI cynhyrchiol ac yn cydymffurfio â pholisïau'r ysgol. Dylai ysgolion o'r fath hefyd archwilio'r gwasanaethau hyn i sicrhau eu bod yn cydymffurfio)
Staff 
Cyfrifoldeb yr holl staff yw darllen a deall y polisi hwn a'r Cytundebau Defnydd Derbyniol cysylltiedig. Rhaid i bob aelod o staff roi gwybod am unrhyw ddigwyddiadau neu ddigwyddiadau a amheuir sy'n ymwneud â defnyddio AI cynhyrchiol yn unol â pholisi'r ysgol. Bydd yr holl staff yn herio unrhyw ymddygiad amhriodol. Mae gan staff ddyletswydd i sicrhau'r canlynol:
· mae amgylchedd yr ysgol yn ddiogel
· mae data / gwybodaeth sensitif a chyfrinachol yn ddiogel
· nad yw eu gweithredoedd yn peryglu enw da'r ysgol a bod
· dysgwyr yn deall eu cyfrifoldebau 
  
Llywodraethwyr 
Rydym yn sicrhau bod gan ein corff llywodraethu ddealltwriaeth dda o sut mae AI cynhyrchiol yn cael ei ddefnyddio yng nghyd-destun yr ysgol a'r manteision a'r risgiau posibl o'i ddefnyddio. Maent yn derbyn hyfforddiant a diweddariadau rheolaidd, sy'n eu galluogi i gefnogi'r ysgol a herio lle bo angen.   Gall hyn gynnwys gwerthuso'r defnydd o AI cynhyrchiol yn y cwricwlwm, gweinyddiaeth a chyfathrebu, gan sicrhau bod risgiau sy'n ymwneud â'r materion hyn yn cael eu nodi, bod llwybrau adrodd ar gael, a bod risgiau'n cael eu lliniaru'n effeithiol. (Efallai y bydd ysgolion am ychwanegu yma unrhyw bwyllgor Llywodraethwyr penodol a fydd yn cymryd cyfrifoldeb arweiniol e.e., Pwyllgor Risg ac Archwilio) 
Rhieni/gofalwyr
Rydym yn gweithio'n galed i ymgysylltu â rhieni a gofalwyr drwy:
· sesiynau rheolaidd yn yr ysgol 
· rhannu cylchlythyrau 
· rhannu gwybodaeth ar-lein e.e. gwefan, cyfryngau cymdeithasol
· darparu gwybodaeth am y cwricwlwm 
· Rhestrwch unrhyw ffyrdd eraill y gallech ymgysylltu â rhieni a gofalwyr 
Mae ein rhieni a'n gofalwyr yn cael gwybod sut mae AI cynhyrchiol yn cael ei ddefnyddio yn yr ysgol ac yn derbyn canllawiau ar arfer da yn ei ddefnydd a'r risgiau o gamddefnyddio a allai effeithio ar ddysgu neu ddiogelwch eu plentyn.  Fe'u hanogir i roi gwybod am unrhyw bryderon i'r ysgol a rhoddir gwybod iddynt y bydd pob digwyddiad yn cael ei drin â gofal a sensitifrwydd. 
Grwpiau agored i niwed
Rydym yn cydnabod bod dysgwyr agored i niwed yn fwy tebygol o fod mewn perygl o gamddefnyddio AI cynhyrchiol (yn eu defnydd eu hunain neu drwy weithredoedd eraill). Rydym yn sicrhau bod dysgwyr agored i niwed yn cael cynnig cefnogaeth briodol i ganiatáu iddynt gael budd llawn o ddefnyddio AI cynhyrchiol, gan fod yn ymwybodol o'r risgiau posibl. 
Ystyrir bod plant yn destun data agored i niwed ac felly mae unrhyw broses sy'n cynnwys eu data personol yn debygol o fod yn "risg uchel".  Os defnyddir proses awtomataidd AI i wneud penderfyniadau arwyddocaol am bobl, mae hyn yn debygol o sbarduno'r angen am Asesiad Effaith Diogelu Data (DPIA).
Adrodd
Mae ein systemau adrodd yn cael eu hyrwyddo'n dda, yn hawdd eu deall ac yn hawdd cael mynediad atynt i staff, dysgwyr a rhieni/gofalwyr adrodd am faterion a phryderon yn hyderus, gan wybod y byddant yn cael eu trin o ddifrif.  Bydd pob adroddiad yn cael ei drin yn gyflym ac yn sensitif a bydd canlyniadau'n cael eu rhannu lle bo'n briodol.  Rydym hefyd yn ymateb i adroddiadau dienw, neu adroddiadau a wneir gan drydydd partïon.  Gellir gwneud hyn drwy: (diwygiwch yn ôl yr angen)
· aelod staff enwebedig
· mecanweithiau adrodd ysgol sefydledig
· offeryn adrodd ar-lein/all-lein
· llwybrau adrodd dienw/cyfrinachol
· cysylltiadau â sefydliadau cenedlaethol neu leol
· rhestrwch unrhyw systemau eraill yma
Ymateb i ddigwyddiad neu ddatgeliad
Mae ein hymateb bob amser yn seiliedig ar egwyddorion diogelu cadarn ac yn dilyn prosesau diogelu a disgyblu'r ysgol.  Mae'n bwyllog, yn ystyriol ac yn briodol ac yn rhoi'r dysgwr yng nghanol pob penderfyniad a wneir. 
· Rhaid adrodd ar bob digwyddiad AI cynhyrchiol (gan gynnwys toriadau data a/neu allbynnau amhriodol) ar unwaith i'r timau mewnol perthnasol. Mae adrodd effeithiol yn helpu i liniaru risgiau ac yn hwyluso ymateb prydlon. 
· Lle y bo'n berthnasol / angenrheidiol bydd digwyddiadau yn cael eu hadrodd i asiantaethau allanol e.e. yr Heddlu, awdurdod lleol, Swyddogion Diogelu Data, ICO.
· Bydd pob digwyddiad sy'n gysylltiedig ag AI yn cael ei gofnodi drwy systemau cofnodi arferol yr ysgol.

Os bydd staff yn camddefnyddio AI cynhyrchiol, bydd y prosesau disgyblu staff arferol yn cael eu dilyn. 
Asesu risg
Mae'n allweddol bod ein dull o reoli risg yn cydweddu â'n dull diogelu ehangach, ac yn ei ategu. 
Mae'r ysgol yn deall, er gwaethaf llawer o fanteision cadarnhaol wrth ddefnyddio AI cynhyrchiol, fod rhai risgiau y bydd angen eu nodi a'u rheoli, gan gynnwys:
· Risgiau cyfreithiol, masnachol, diogelwch a moesegol
· Diogelu Data
· Seiberddiogelwch
· Twyll
· Diogelu a llesiant
· Dyletswydd gofal
Gellir defnyddio'r matrics enghreifftiol sydd wedi'i gynnwys ar ddiwedd y templed polisi hwn i werthuso risg o fewn yr ysgol a gellir ei olygu a'i addasu yn unol â hynny trwy weithdrefnau arferol yr ysgol
Addysg a hyfforddiant
Mae dull addysgol ein hysgol yn ceisio datblygu gwybodaeth a dealltwriaeth o dechnolegau digidol sy'n dod i'r amlwg, gan gynnwys AI cynhyrchiol. 
Mae'r polisi hwn yn amlinellu ein hymrwymiad i integreiddio AI cynhyrchiol yn effeithiol o fewn amgylchedd ein hysgol. Byddwn yn defnyddio AI cynhyrchiol yn gyfrifol, yn ddiogel ac yn bwrpasol i gefnogi gydag amrywiaeth o dasgau megis:
· cynorthwyo gyda rhai swyddogaethau gweinyddol arferol 
· helpu i ddarparu profiadau dysgu mwy personol 
· cefnogi cynllunio gwersi, marcio, adborth ac adrodd 
· darparu cyd-destunau i gefnogi datblygiad sgiliau meddwl beirniadol
· cefnogi dylunio cwricwlwm ac asesu ar lefel ysgol 
Bydd llythrennedd AI, sy'n cynnwys gallu meddwl yn feirniadol, ymgysylltu â thystiolaeth a gwybodaeth, gwirio ffynonellau a defnyddio creadigrwydd, yn hanfodol. Mae'r sgiliau sy'n hanfodol i'r pedwar diben, y dylid eu datblygu ar draws pob Maes Dysgu a Phrofiad yng Nghwricwlwm Cymru, yn canolbwyntio ar adeiladu'r tueddiadau hyn. Dull ein hysgol yw cyflwyno'r wybodaeth a'r ddealltwriaeth hon lle mae'n briodol ac yn berthnasol yn ein cwricwlwm. 
Mae ein dull yn cael yr amser y mae'n ei haeddu ac mae'n ddilys h.y., yn seiliedig ar faterion cyfredol yn genedlaethol, yn lleol ac o fewn proffil risg ein lleoliad. Caiff ei lunio a'i werthuso gan ddysgwyr ac aelodau eraill o gymuned yr ysgol i sicrhau ei fod yn ddeinamig, yn esblygu ac yn seiliedig ar angen.  Rydym yn gwneud hyn drwy: 
· Ymgysylltu â dysgwyr
· Gwerthusiad beirniadol o dueddiadau sy'n dod i'r amlwg a chanfyddiadau ymchwil  
· Arolygon
· Grwpiau ffocws
· Ymgysylltu â rhieni
· Ymgynghoriad staff
· Hyfforddiant staff

Wrth i AI cynhyrchiol ddod yn rhan annatod o addysg fodern, mae'n bwysig bod staff yn datblygu'r wybodaeth a'r sgiliau i integreiddio offer AI cynhyrchiol yn gyfrifol i brosesau addysgu, dysgu a gweinyddu. Drwy feithrin llythrennedd AI, gall staff baratoi dysgwyr yn hyderus ar gyfer dyfodol lle mae AI yn allweddol i arloesedd a chyfle.
· Byddwn yn cefnogi ac yn sicrhau y gall yr holl staff gael mynediad at hyfforddiant ar ddefnydd effeithiol, cyfrifol a moesegol technolegau sy'n dod i'r amlwg mewn addysg.
· Byddwn yn integreiddio risgiau a mesurau diogelwch sy'n gysylltiedig ag AI i hyfforddiant diogelu blynyddol, gan gydweddu â chanllawiau statudol, gan gynnwys 'Cadw Dysgwyr yn Ddiogel'.
· Byddwn yn cefnogi staff i nodi, asesu a lliniaru risgiau sy'n gysylltiedig â thechnolegau AI cynhyrchiol, gan gynnwys materion fel algorithmau rhagfarnllyd, torri preifatrwydd a chynnwys niweidiol.
· Byddwn yn cefnogi staff i sicrhau cydymffurfiaeth â GDPR y DU a rheoliadau perthnasol eraill wrth ddefnyddio systemau AI cynhyrchiol.
· Byddwn yn hyrwyddo arferion moesegol wrth ddefnyddio AI cynhyrchiol, gan sicrhau bod y technolegau hyn yn cyfrannu at gydraddoldeb, tegwch a chynhwysiant mewn addysg.
· Byddwn yn grymuso staff i addysgu dysgwyr am ddefnydd diogel a moesegol AI cynhyrchiol, gan feithrin diwylliant o ymwybyddiaeth, gwydnwch a gwneud penderfyniadau gwybodus yn yr oes ddigidol.

Defnyddir yr adnoddau canlynol:
· Deallusrwydd Artiffisial Cynhyrchiol – Canllawiau Hwb - Adnoddau, canllawiau a gwybodaeth i ymarferwyr addysg, dysgwyr a theuluoedd ar AI cynhyrchiol.
· Hwb - Rhannu delweddau noeth a hanner noeth: Ymateb i ddigwyddiadau a diogelu plant a phobl ifanc
· Common Sense Education AI literacy and digital citizenship materials
· Cwricwlwm i Gymru - Hwb
· Sylfeini AI: modiwl hyfforddi ar gyfer ymarferwyr addysg
Dolenni ychwanegol
· SWGfL – Artificial Intelligence and Online Safety

Cyflwyniad
Bwriad y matrics asesu risg canlynol yw helpu ysgolion i nodi, gwerthuso a lliniaru risgiau sy'n gysylltiedig â gweithredu AI cynhyrchiol mewn prosesau addysgol. 
Mae'r matrics yn ystyried risgiau posibl ar draws gwahanol feysydd, gan gynnwys diogelu data, ystyriaethau moesegol, ac uniondeb gweithredol. Mae ffocws penodol ar faterion diogelu a llesiant, gan amlygu risgiau posibl i les dysgwyr a chynnig strategaethau i liniaru'r risgiau hyn yn effeithiol. Dylai ysgolion ddiwygio cynnwys y matrics yn ôl yr angen ac ystyried y proffil risg sy'n berthnasol i'w hamgylchiadau eu hunain.
Matrics Asesu Risg
	Maes Risg
	Disgrifiad o'r Risg
	Tebygolrwydd (Isel/Canolig/
Uchel)
	Effaith (Isel/Canolig/
Uchel)
	Lefel Risg (Isel/Canolig/
Uchel)
	Mesurau lliniaru

	Hyfforddiant AI cynhyrchiol
	Hyfforddiant neu ganllawiau annigonol yn effeithio ar allu staff i fabwysiadu, defnyddio a monitro AI cynhyrchiol yn ddiogel ac yn foesegol yn eu hysgol.
	
	
	
	Sicrhau bod yr holl staff yn gallu cael mynediad at hyfforddiant rheolaidd i gefnogi defnydd diogel a moesegol o AI cynhyrchiol mewn dysgu ac addysgu.

	Diogelu Data a Thorri Preifatrwydd
	Mynediad heb awdurdod i ddata sensitif neu wybodaeth bersonol, gan arwain at bryderon diogelu a risg fasnachol. 
	
	
	
	Gweithredu amgryptio cryf, archwiliadau rheolaidd, a pholisïau rheoli data sy'n cydymffurfio â GDPR a chynnal archwiliadau preifatrwydd rheolaidd.

	Seiberfwlio
	Mwy o botensial ar gyfer bwlio trwy offer cyfathrebu sy'n cael eu cyfryngu gan AI.
	
	
	
	Monitro offer cyfathrebu AI cynhyrchiol, gweithredu mecanweithiau adrodd clir, a darparu cefnogaeth i ddysgwyr.

	Gorddibyniaeth ar AI cynhyrchiol
	Gorddibyniaeth ar offer AI cynhyrchiol yn lleihau rhyngweithiadau rhyngbersonol ymhlith dysgwyr. Lleihau ymreolaeth athrawon a gwneud penderfyniadau beirniadol trwy orddefnyddio offer AI cynhyrchiol.
	
	
	
	Annog gweithgareddau dysgu cydweithredol a chydbwyso defnydd o AI cynhyrchiol ag ymgysylltiad cymdeithasol. Diffinio ffiniau clir ar gyfer defnyddio AI cynhyrchiol ac adolygu ei effaith ar addysgeg yn rheolaidd.


	Triniaeth Emosiynol
	Systemau AI cynhyrchiol yn effeithio'n anfwriadol ar iechyd meddwl dysgwyr trwy gynnwys wedi'i guradu.
	
	
	
	Monitro cynnwys a gynhyrchir gan AI, cynnwys gweithwyr iechyd meddwl proffesiynol, a hyrwyddo llythrennedd yn y cyfryngau.

	Cynnwys neu Ymddygiad Amhriodol
	AI cynhyrchiol yn amlygu dysgwyr i ddeunyddiau / ymddygiad niweidiol neu anaddas 
	
	
	
	Cynnal profion trylwyr o offer AI cynhyrchiol, cymhwyso hidlo a monitro effeithiol a sicrhau goruchwyliaeth ddynol.

	Effaith ar Iechyd Meddwl
	Gorddefnydd o offer AI cynhyrchiol yn achosi straen, pryder neu ddibyniaeth mewn dysgwyr.
	
	
	
	Monitro patrymau defnydd, darparu adnoddau iechyd meddwl, a gosod disgwyliadau ar ddefnyddio systemau AI cynhyrchiol.

	Rhagfarn a Gwahaniaethu
	Systemau AI cynhyrchiol yn lledaenu rhagfarnau sy'n effeithio ar lesiant neu gynhwysiant dysgwyr. Modelau AI cynhyrchiol yn cynhyrchu canlyniadau gwahaniaethol neu ragfarnllyd.
	
	
	
	Archwilio algorithmau AI cynhyrchiol yn rheolaidd am ragfarn a darparu addysg a hyfforddiant llythrennedd cyfryngau cynhwysol. 

	Camddefnyddio AI
	Dysgwyr yn defnyddio offer AI cynhyrchiol at ddibenion niweidiol, anfoesegol neu anghyfreithlon (e.e. noethni).
	
	
	
	Addysgu dysgwyr ar ddefnydd cyfrifol a phriodol o AI cynhyrchiol a sefydlu polisïau defnydd clir.

	Camwybodaeth
	Creu neu ledaenu cynnwys niweidiol neu gamarweiniol a gynhyrchir gan AI.

	
	
	
	Addysgu staff a dysgwyr i wirio allbynnau AI cynhyrchiol a sefydlu polisïau clir ar gyfer gwirio dilysrwydd cynnwys.

	Rhaniad Digidol
	Mynediad anghyfartal at offer AI cynhyrchiol ymhlith dysgwyr o grwpiau demograffig amrywiol.
	
	
	
	Darparu mynediad teg at adnoddau AI cynhyrchiol a sicrhau bod atebion amgen ar gael.

	Ymwybyddiaeth Moeseg AI
	Diffyg ymwybyddiaeth ymhlith staff a dysgwyr ynghylch goblygiadau moesegol AI cynhyrchiol.
	
	
	
	Darparu hyfforddiant ac addysg ar foeseg AI cynhyrchiol a'i ddefnydd cyfrifol.  Sefydlu grŵp 'Moeseg mewn AI'.

	Cywirdeb Data
	Systemau AI cynhyrchiol yn cynhyrchu argymhellion anghywir neu gamarweiniol.
	
	
	
	Dilysu allbynnau AI cynhyrchiol yn rheolaidd a chynnwys goruchwyliaeth ddynol mewn gwneud penderfyniadau.

	Cydymffurfiaeth Gyfreithiol
	Diffyg cydymffurfio â chyfreithiau ynghylch defnyddio AI cynhyrchiol a data dysgwyr.
	
	
	
	Deall gofynion cyfreithiol.  Cynnal adolygiadau cyfreithiol ac ymgynghori ag arbenigwyr ar reoliadau sy'n gysylltiedig ag AI cynhyrchiol.

	Seiberddiogelwch
	Defnydd cynyddol o offer AI cynhyrchiol mewn seiberymosodiadau sy'n targedu systemau a data ysgolion.
	
	
	
	Cryfhau protocolau seiberddiogelwch ac addysgu staff a dysgwyr ar arferion diogel ar-lein.



Diffiniadau Tebygolrwydd ac Effaith
· Tebygolrwydd: Y tebygolrwydd y bydd y risg a nodwyd yn digwydd.
· Isel: Annhebygol o ddigwydd o dan amgylchiadau arferol.
· Canolig: Digwyddiad posibl yn seiliedig ar dueddiadau neu wendidau yn y gorffennol.
· Uchel: Yn debygol o ddigwydd heb ymyrraeth.
· Effaith:  Difrifoldeb yr effaith pe bai'r risg yn digwydd.
· Isel: Ychydig yn unig o darfu gyda chanlyniadau cyfyngedig.
· Canolig: Tarfu cymedrol yn effeithio ar brosesau allweddol.
· Uchel: Tarfu sylweddol gyda chanlyniadau difrifol.
Cynllun Gweithredu
Efallai y bydd ysgolion am greu cynllun gweithredu yn seiliedig ar ganfyddiadau'r matrics asesu risg.  Dylai eich cynllun ystyried dull cyn ac ar ôl i ddangos yr effaith a fwriadwyd ar gyfer eich camau gweithredu arfaethedig. Gallai'r camau gweithredu hyn gynnwys (diwygiwch yn ôl y galw).
1. Penodi arweinydd diogelu i oruchwylio gweithredu AI cynhyrchiol a'i effaith ar les dysgwyr.
2. Darparu hyfforddiant rheolaidd i staff ar ddiogelwch ar-lein, moeseg AI, a defnydd cyfrifol.
3. Adolygu'r cynnig cwricwlwm i nodi ble y gellid ymgorffori materion sy'n gysylltiedig ag AI cynhyrchiol mewn dysgu mewn rhannau perthnasol a phriodol o'r cwricwlwm.
4. Sefydlu mecanweithiau adrodd tryloyw ar gyfer unrhyw bryderon diogelu neu lesiant sy'n gysylltiedig ag AI cynhyrchiol.
5. Cydweithio â rhieni a gofalwyr i godi ymwybyddiaeth am risgiau ac arferion gorau AI cynhyrchiol.
6. Cynnal adolygiadau blynyddol o offer AI cynhyrchiol a'u heffaith ar lesiant dysgwyr, gan ddiweddaru'r matrics risg yn ôl yr angen.
Adolygu a Diweddaru
Bydd yr ysgol yn adolygu ac yn diweddaru'r matrics hwn yn flynyddol neu pryd bynnag y bydd technolegau AI newydd neu heriau diogelu yn codi.

Bydd yn rhaid i ysgolion benderfynu a ydynt am gael cytundeb Defnydd Derbyniol Staff/Gwirfoddolwyr AI cynhyrchiol penodol fel y darperir isod neu a ddylent ddibynnu ar y cyfeiriadau o fewn yr AUA Staff/Gwirfoddolwyr cyffredinol (fel yn Atodiad A4).
 
Polisi Ysgol 
 
Mae technolegau sy'n dod i'r amlwg, gan gynnwys AI cynhyrchiol, yn cael eu hintegreiddio fwyfwy i leoliadau addysgol a bywydau staff a dysgwyr. Mae gan y technolegau hyn botensial i wella creadigrwydd, hyrwyddo dysgu personol, a gwella effeithlonrwydd gweithredol. Fodd bynnag, mae eu defnydd hefyd yn cyflwyno risgiau sy'n gofyn am bolisïau ac arferion clir i sicrhau diogelwch, sicrwydd a chymhwyso moesegol. 
 
Nod y polisi defnydd derbyniol hwn yw sicrhau: 
· Mae staff a gwirfoddolwyr yn ddefnyddwyr cyfrifol o AI cynhyrchiol a thechnolegau sy'n dod i'r amlwg, gan flaenoriaethu ystyriaethau diogelwch a moesegol. 
· Mae systemau a defnyddwyr ysgolion yn cael eu hamddiffyn rhag camddefnydd neu niwed sy'n deillio o ddefnyddio AI cynhyrchiol. 
· Mae gan staff ddealltwriaeth glir o'u cyfrifoldebau wrth ymgysylltu ag AI cynhyrchiol a thechnolegau sy'n dod i'r amlwg mewn cyd-destunau proffesiynol a phersonol. 
 
Cytundeb Defnydd Derbyniol  
Rwy'n deall bod yn rhaid i mi ddefnyddio AI cynhyrchiol a thechnolegau sy'n dod i'r amlwg yn gyfrifol er mwyn lleihau'r risg i ddiogelwch, preifatrwydd, neu ddiogelwch cymuned yr ysgol a'i systemau. Rwy'n cydnabod potensial y technolegau hyn ar gyfer gwella dysgu a byddaf yn ymdrechu i'w hintegreiddio mewn ffordd sy'n cydweddu â pholisi, ethos a gwerthoedd yr ysgol. 
 
Er fy niogelwch proffesiynol a phersonol: 
· Rwy'n deall y bydd yr ysgol yn monitro fy nefnydd o offer a thechnolegau AI cynhyrchiol. 
· Dim ond at ddibenion a awdurdodwyd gan yr ysgol y byddaf yn defnyddio offer a thechnolegau AI cynhyrchiol a byddaf yn sicrhau cydymffurfiaeth â chyfreithiau diogelu data (e.e. GDPR y DU) wrth drin data personol. 
· Byddaf yn sicrhau mai dim ond i systemau AI cynhyrchiol sydd â chymeradwyaeth benodol a mesurau diogelwch cadarn ar waith y caiff unrhyw wybodaeth sensitif neu bersonol adnabyddadwy am staff, dysgwyr, neu rieni/gofalwyr ei rhoi mewn systemau.
· Byddaf yn rhoi gwybod i'r person priodol ar unwaith am unrhyw ddigwyddiadau neu anomaleddau sy'n gysylltiedig ag AI cynhyrchiol a allai ddangos camddefnydd, rhagfarn neu niwed. 
 
Yn fy nghyfathrebiadau a'm gweithredoedd: 
· Byddaf yn parchu hawlfraint, eiddo deallusol, a safonau moesegol wrth uwchlwytho cynnwys i ysgogi allbynnau AI cynhyrchiol.
· Byddaf yn gwerthuso allbynnau systemau AI cynhyrchiol yn feirniadol er mwyn osgoi lledaenu gwybodaeth anghywir neu gynnwys rhagfarnllyd a byddaf yn sicrhau bod pob penderfyniad gyda chymorth AI yn cael ei wneud gyda goruchwyliaeth ddynol briodol.
· Byddaf yn cyfathrebu'n broffesiynol ac yn gyfrifol wrth ddefnyddio systemau AI cynhyrchiol. 
· Byddaf yn sicrhau tryloywder trwy briodoli'n briodol lle mae AI cynhyrchiol wedi'i ddefnyddio.

Wrth ymgysylltu â dysgwyr: 
· Byddaf yn cefnogi dysgwyr ar ddefnydd diogel, moesegol, priodol ac effeithiol o AI cynhyrchiol. 
· Byddaf yn defnyddio offer AI cynhyrchiol i ymgysylltu â dysgwyr mewn ffyrdd sy'n cynnal ac yn gwella eu preifatrwydd, eu llesiant a'u hymddiriedaeth.
 
Wrth ddefnyddio systemau ac adnoddau'r ysgol: 
· Byddaf yn defnyddio systemau AI cynhyrchiol yn unol â mesurau diogelwch a phrotocolau mynediad sefydledig.
· Byddaf yn sicrhau bod unrhyw rhaglenni AI cynhyrchiol a ddefnyddir mewn addysgu neu weinyddu yn cael eu gwirio ac yn cydymffurfio â pholisïau'r ysgol. 
· Byddaf yn sicrhau nad yw offer AI cynhyrchiol yn cael eu defnyddio i ddynwared pobl eraill na chreu cynnwys camarweiniol neu niweidiol.  
Wrth drin data: 
· Byddaf yn sicrhau cydymffurfiaeth â pholisïau diogelu data'r ysgol wrth ddefnyddio AI cynhyrchiol ar gyfer dadansoddi data neu adrodd. 
· Byddaf yn sicrhau bod gennyf awdurdodiad penodol wrth uwchlwytho gwybodaeth sensitif sy'n gysylltiedig â'r ysgol i systemau AI cynhyrchiol. 

Cyfrifoldeb ac Atebolrwydd: 
· Byddaf yn defnyddio offer AI cynhyrchiol yn gyfrifol i greu cynnwys dilys a buddiol, gan sicrhau parch at hunaniaeth a llesiant unigolion.
· Rwy'n deall y gallai camddefnyddio AI cynhyrchiol neu dechnolegau sy'n dod i'r amlwg arwain at gamau disgyblu, gan gynnwys rhybuddion, gwaharddiad, neu atgyfeiriad at yr awdurdodau priodol. 
· Rwy'n cydnabod bod y cytundeb hwn yn berthnasol i bob gweithgaredd sy'n gysylltiedig ag AI cynhyrchiol o fewn ac y tu allan i safle'r ysgol sy'n gysylltiedig â'm cyfrifoldebau proffesiynol. 

Argymhellir mai dim ond offer AI cynhyrchiol sydd wedi'u cymeradwyo gan yr ysgol y dylai ysgolion ganiatáu eu defnyddio. Mae'r ffurflen isod yn caniatáu i staff geisio cymeradwyaeth i ddefnyddio offer y maent wedi'u cael yn ddefnyddiol ac sy'n debygol o fodloni meini prawf cymeradwyo'r ysgol.  
Person cyswllt:
Swydd:
Dyddiad y cais:
Manylion Offeryn/Adnodd AI cynhyrchiol
Enw'r offeryn/adnodd AI:
Diben y defnydd:
Manteision disgwyliedig:
Risgiau posibl:

Mae'r pwyntiau canlynol wedi cael eu cydnabod: (rhowch gylch - YDYN / NAC YDYN)
· Cydymffurfiaeth GDPR y DU: Rhaid i ddefnyddwyr AI cynhyrchiol gynnal eu cyfrifoldebau diogelu data yn unol â'r Rheoliad Diogelu Data Cyffredinol (GDPR UK).

· Cytundeb defnydd derbyniol: Rhaid i ddefnyddwyr AI cynhyrchiol sicrhau bod ei ddefnydd yn gyson â Chytundeb Defnydd Derbyniol Staff yr ysgol a dylent ddeall eu cyfrifoldebau dros liniaru risgiau cysylltiedig, fel yr amlinellir yma: https://hwb.gov.wales/gwella-ysgolion-ac-arweinyddiaeth/safonau-digidol-addysg/deallusrwydd-artiffisial-cynhyrchiol-mewn-addysg/#considerations-for-schools-and-settings-around-generative-ai  

· Achos defnydd AI cynhyrchiol: Rhaid i ddefnyddwyr sefydlu pwrpas clir ar gyfer defnyddio offer penodol AI cynhyrchiol trwy ddefnydd effeithiol a moesegol.

Cymeradwyaeth y Pennaeth: (rhowch gylch - IE / NA)
Dyddiad cymeradwyo:

Cydnabyddiaeth: Mae'r ffurflen hon yn deillio o un a ddefnyddir gan Gyngor Pen-y-bont ar Ogwr ar gyfer ei ysgolion.




Gwnaed pob ymdrech resymol i sicrhau bod yr wybodaeth sydd wedi'i chynnwys yn y templed hwn yn gywir, ar ddyddiad ei chyhoeddi yn Awst 2026.  Fodd bynnag, ni all SWGfL warantu ei chywirdeb, ac ni all dderbyn atebolrwydd mewn perthynas â defnyddio'r deunydd boed yn gyfan gwbl neu'n rhannol a boed wedi'i addasu ai peidio. Dylid ceisio cyngor cyfreithiol/proffesiynol addas os bydd unrhyw anhawster yn codi mewn perthynas ag unrhyw agwedd ar y ddeddfwriaeth newydd hon neu'n gyffredinol sy'n ymwneud ag ymddygiad neu ddisgyblaeth yn yr ysgol.     

